ભીમના મનમાં ધાર્તરાષ્ટ્રો પ્રત્યે સકારણ દ્વેષ છે. વળી દ્યૂતમાં થયેલી વંચના, દ્રૌપદીની વિટંબણા, અનુદ્યૂતમાં થયેલું રાજ્યહરણ, તે પછી થયેલો વનવાસ અને અજ્ઞાતવાસ, એ બધી ઘટનાઓ ભીષ્મ, દ્રોણ વગેરે લોકોએ કશો પણ વાંધો ઉઠાવ્યા વિના બનવા દીધી, તે કારણે ભીમના મનમાં તે બધા પ્રત્યે ક્યારનો અણગમો છે. તે ઉપરાંત યુદ્ધની વેળા આવી ત્યારે તે બધા ધાર્તરાષ્ટ્રોની બાજુથી લડવા ઊભા થયા એ તો ભીમના મતે હદ થઈ !